കോളടിക്കുക ശിവദാസന് നായര്ക്ക് പത്മജാ വേണുഗോപാലിന് ഇളവും ജംബോ കമ്മറ്റി വേണ്ടെന്ന സുധാകരന്റെ നിലപാടിനും അംഗീകാരം പോരിന് ഇല്ലെന്ന സന്ദേശം നല്കി ചെന്നിത്തലയും ആ പട്ടിക ഇപ്പോഴും ഉള്ളത് താരിഖ് അന്വറിന്റെ കൈയില് സോണിയയ്ക്ക് കൈമാറിയാല് ഉടന് അംഗീകാരം കിട്ടും കെപിസിസി പുനഃസംഘനയില് പൊട്ടിത്തെറി ഒഴിവാക്കാന് ശ്രമം തിരുവനന്തപുരം: കെപിസിസി പുനഃസംഘടനയുമായി ബന്ധപ്പെട്ട തര്ക്കങ്ങള് ഇനിയും പൂര്ണ്ണമായും പരിഹരിച്ചില്ലെന്ന് സൂചന. മുന് ഡിസിസി പ്രസിഡന്റുമാരെ ഭാരവാഹികളാക്കില്ല. എംപി വിന്സന്റിനും യു.രാജീവനും ഇളവ് നല്കില്ല. പത്മജ വേണുഗോപാലിന് മാത്രം ഇളവ് അനുവദിക്കും. ബിന്ദു കൃഷ്ണയെ പരിഗണിക്കില്ല. തിരുവനന്തപുരം ജില്ലാ പഞ്ചായത്ത് മുന് പ്രസിഡന്റ് രമണി പി.നായരും മഹിളാ കോണ്ഗ്രസ് നേതാവ് അഡ്വ: ഫാത്തിമ റോസ്നയും ജനറല് സെക്രട്ടറിമാരാകും എന്നീ ഫോര്മുകള് അംഗീകരിച്ചിട്ടുണ്ട്. എന്നാല് 51 അംഗ പട്ടികയില് തീരുമാനം ഇന്നുണ്ടാകില്ലെന്നാണ് സൂചന. ശിവദാസന് നായരും, വി പി സജീന്ദ്രനും ജനറല് സെക്രട്ടറിമാരാകും. വിന്സന്റിനും രാജീവനും ഒന്നര വര്ഷം മാത്രമേ ഡിസിസി പ്രസിഡന്റ് പദവി വഹിക്കാനായുള്ളൂ. അത് കണക്കിലെടുത്താണ് അവര്ക്ക് ഇളവ് നല്കാന് തീരുമാനിച്ചത്. പക്ഷേ അക്കാര്യത്തില് വലിയ എതിര്പ്പാണ് ഗ്രൂപ്പുകളില് നിന്നുണ്ടായത്. ഇതോടെ വിഷയത്തില് കൂടുതല് ചര്ച്ച നടത്തുകയും ആ തീരുമാനം പിന്വലിക്കുകയുമായിരുന്നു. കെപിസിസി അധ്യക്ഷന് കെ സുധാകരന് കൈമാറിയ പട്ടിക ഇപ്പോഴും ജനറല് സെക്രട്ടറി താരിഖ് അന്വറിന്റെ പരിഗണനയിലാണ്. ഇത് എഐസിസി അധ്യക്ഷ കൂടിയായ സോണിയാ ഗാന്ധിക്ക് കൈമാറിയിട്ടില്ല. പട്ടിക കൈയില് കിട്ടിയാല് എകെ ആന്റണിയോട് സോണിയ സംസാരിക്കുന്നതാണ് പതിവ്. അതിന് ശേഷമാകും സംഘടന ജനറല് സെക്രട്ടറി കെസി വേണുഗോപാലിന് പട്ടിക നല്കുക. കെസി ഒപ്പിടുന്നതിന് ശേഷമേ ഔദ്യോഗിക പ്രഖ്യാപനം ഉണ്ടാകൂ. ചര്ച്ച പൂര്ത്തിയാക്കി അന്തിമ പട്ടിക ഇന്നലെ ഹൈക്കമാന്ഡിന് സുധാകരന് കൈമാറിയിരുന്നു. പതിവ് അസ്വാര്യസങ്ങളും പരസ്യ വിമര്ശനങ്ങളും ഇല്ലാതെ കെപിസിസി പുനഃസംഘടന ചര്ച്ചകള് പൂര്ത്തിയാക്കാനായെന്ന് സംസ്ഥാന നേതൃത്വം ആശ്വസിച്ചിരുന്നപ്പോഴാണ് തര്ക്കങ്ങള് തുടങ്ങിയത്. തങ്ങളോട് വേണ്ടത്ര കൂടിയാലോചന നടത്താതെയാണ് ഭാരവാഹി പട്ടിക തയ്യാറാക്കിയതെന്ന് സുധീരനും മുല്ലപ്പള്ളിയും പരാതി പറഞ്ഞതോടെ കാര്യങ്ങള് വീണ്ടും പഴയപടിയായി. എം പി വിന്സെന്റ്, രാജീവന് മാസ്റ്റര് എന്നിവരെ പട്ടികയിലുള്പ്പെടുത്തുന്നതില് തര്ക്കം മുറുകി.. ഇവര്ക്ക് വേണ്ടി മാത്രം ഇളവ് നല്കാന് കഴിയില്ലെന്ന് ഗ്രൂപ്പ് നേതാക്കള് ഉറച്ച നിലപാട് സ്വീകരിച്ചു. രാജീവന് മാസ്റ്റര്, എം പി വിന്സന്റ് എന്നീ മുന് ഡിസിസി അധ്യക്ഷന്മാരെ ഒഴിവാക്കിയാണ് പട്ടിക ഹൈക്കമാന്ഡിന് കൈമാറിയത്. അതേസമയം,, കെപിസിസി പുനഃസംഘടനയില് മാനദണ്ഡങ്ങള് അട്ടിമറിക്കാന് ഇടപെട്ടില്ലെന്ന് എഐസിസി ജനറല് സെക്രട്ടറി കെ സി വേണുഗോപാല് വിശദീകരിച്ചു. ഒറ്റ ദിവസം കൊണ്ട് പൊട്ടി വീണ നേതാവല്ല താനെന്നും അനധികൃതമായ ഒരിടപെടലും നടത്തിയിട്ടില്ലെന്നും കെ സി വേണുഗോപാല് പ്രതികരിച്ചു. വേണുഗോപാലിനെ പിന്തുണച്ച് കെപിസിസി അധ്യക്ഷന് കെ സുധാകരനും രംഗത്തെത്തി. നേരത്തെ ജംബോ കമ്മറ്റിക്കായി കെസി വാദിക്കുന്നുവെന്ന് റിപ്പോര്ട്ടുണ്ടായിരുന്നു. ഇത് സുധാകരന് സമ്മതിച്ചില്ലെന്നും അഭ്യൂഹമെത്തി. ഏതായാലും 51 പേരുടെ പട്ടിക മാത്രമേ ഇത്തവണ പ്രഖ്യാപിക്കൂവെന്ന് ഉറപ്പായിട്ടുണ്ട്. പാര്ട്ടി പുനഃസംഘടനകളില് എഐസിസി ജനറല് സെക്രട്ടറി ഇഷ്ടക്കാര്ക്കായി കൈകടത്തുന്നുവെന്ന ഗ്രൂപ്പുകളുടെ വിമര്ശനത്തിന് മറുപടിയുമായാണ് കെ സി വേണുഗോപാല് രംഗത്തെതിയത്. പുനഃസംഘടനയില് പൂര്ണമായും സംസ്ഥാന നേതൃത്വത്തിന്റെ തീരുമാനമാണ് നടപ്പാക്കുന്നതെന്നും അവര് നല്കുന്ന പേര് എത്രയും പെട്ടെന്ന് അംഗീകരിച്ചു നല്കുക എന്നത് മാത്രമാണ് തന്റെ ചുമതലയെന്നും കെ.സി വേണുഗോപാല് പറഞ്ഞു. എല്ലാം തന്റെ തലയില് വയ്ക്കാനുള്ള നീക്കമാണ് നടക്കുന്നതെന്നും കെസി വേണുഗോപാല് തുറന്നടിക്കുകയും ചെയ്തു. ജംബോ പട്ടിക അല്ലാത്തതിനാല്, ഭാരവാഹിത്വം പ്രതീക്ഷിക്കുന്നവരില് ചിലര് പുറത്തായേക്കും. പട്ടിക ഹൈക്കമാന്ഡ് പ്രഖ്യാപിക്കുമ്ബോള് പാര്ട്ടിക്കുള്ളില് പ്രതിഷേധമുയരാനുള്ള സാധ്യത തള്ളിക്കളയുന്നില്ലെങ്കിലും അത് അതിരുവിടാതിരിക്കാനുള്ള ജാഗ്രത സംസ്ഥാന നേതൃത്വം പാലിക്കുന്നു. വനിതാ പ്രാതിനിധ്യം ഉറപ്പാക്കുന്നതിന്റെ ഭാഗമായി ഭാരവാഹിത്വത്തിനുള്ള പൊതുമാനദണ്ഡങ്ങളില് ചില ഇളവുകള് വരുത്തും. ജില്ലാ ഡിസിസി പ്രസിഡന്റുമാരുടെ പട്ടികയില് ഒരു വനിതയെ പോലും ഉള്പ്പെടുത്താന് സാധിക്കാത്തതിന്റെ പേരിലാണിത്. അതിനിടെ കെപിസിസി പട്ടികയില് താനും ഉമ്മന് ചാണ്ടിയും ഒരു സമ്മര്ദ്ദവും ചെലുത്തിയില്ലെന്ന് രമേശ് ചെന്നിത്തല പ്രതികരിച്ചു. ഒറ്റക്കെട്ടായി പോകേണ്ട സാഹചര്യമാണ് ഇപ്പോള്. ലിസ്റ്റ് ചോദിച്ചു, അത് നല്കി. അല്ലാതെ ഞങ്ങളുടെ സമ്മര്ദത്തില് പട്ടിക വൈകിയെന്ന വാദം തെറ്റാണ്. മുന് പ്രതിപക്ഷ നേതാവ് വ്യക്തമാക്കി. ഹൈക്കമാന്റുമായി ചോദിച്ച് തീരുമാനമെടുക്കട്ടെയെന്നാണ് ചെന്നിത്തലയുടെ നിലപാട്. ഗ്രൂപ്പുകള് സമ്മര്ദം ചെലുത്തിയെന്ന വാദം ഒരിക്കലും ശരിയല്ലെന്നും പട്ടിക ഉടന് പുറത്തുവരണമെന്നാണ് ചെന്നിത്തല പറയുന്നത്. രണ്ട് മൂന്ന് വട്ടം ഇത്തവണ ചര്ച്ച നടത്തിയെന്നും കഴിഞ്ഞ തവണ ഇതുണ്ടായില്ലെന്നും ചെന്നിത്തല പറഞ്ഞു. മാനദണ്ഡങ്ങളില് ഇളവ് വരുത്തുമോയെന്ന കാര്യം അറിയില്ല, ഞങ്ങളോട് ചോദിക്കാതെ മാറ്റം വരുത്തില്ലെന്നാണ് പ്രതീക്ഷിക്കുന്നത്. മുന് പ്രതിപക്ഷ നേതാവ് നിലപാട് വ്യക്തമാക്കി. Stories you may Like